SKLEP SVETA (EU) 2017/2301

z dne 4. decembra 2017

o stališču, ki se zavzame v imenu Evropske unije v Odboru veleposlanikov AKP-EU o izvajanju člena 68 Sporazuma o partnerstvu AKP-EU

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 209(2) v povezavi s členom 218(9) Pogodbe,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1),

ob upoštevanju predloga Evropske komisije,

ob upoštevanju naslednjega:

Sporazum o partnerstvu med članicami skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) je bil podpisan v Cotonouju 23. junija 2000. Sporazum o partnerstvu AKP-EU je začel veljati 1. aprila 2003.

V skladu s členom 100 Sporazuma o partnerstvu AKP-EU lahko Svet ministrov AKP-EU priloge Ia, II, III, IV in VI k Sporazumu o partnerstvu AKP-EU revidira, pregleda ali spremeni na podlagi priporočila Odbora AKP-EU za sodelovanje pri financiranju razvoja.

SPREJEL NASLEDNJI SKLEP:

Člen 1

1. Stališče, ki se v imenu Unije zavzame v Odboru veleposlanikov AKP-EU o izvajanju člena 68 Sporazuma o partnerstvu AKP-EU, temelji na osnutku sklepa Odbora veleposlanikov AKP-EU, ki je priložen temu sklepu.

2. Predstavniki Unije se lahko v Odboru veleposlanikov AKP-EU dogovorijo o manjših spremembah osnutka sklepa brez nadaljnjega sklepa Sveta.

Člen 2

Sklep Odbora veleposlanikov AKP-EU se po sprejetju objavi v Uradnem listu Evropske unije.

Člen 3

Ta sklep je naslovljen na Komisijo.

(1) UL L 317, 15.12.2000, str. 3.

OSNUTEK

SKLEP št. …/2017 ODBORA VELEPOSLANIKOV AKP-EU

z dne …

o izvajanju člena 68 Sporazuma o partnerstvu AKP-EU

ODBOR VELEPOSLANIKOV AKP-EU JE –

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (1) ter zlasti člena 100 Sporazuma, v povezavi s členom 15(4) in členom 16(2) Sporazuma,

ob upoštevanju naslednjega:

(1) V členu 68 Sporazuma o partnerstvu med članicami skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) je določeno, da se vzpostavi sistem dodatne podpore z namenom ublažitve kratkoročnih neugodnih učinkov, ki jih povzročijo zunanji pretresi, ki vplivajo na gospodarstvo držav AKP. Odstavek 4 navedenega člena določa načine podpornega mehanizma, kot je določeno v Prilogi II k Sporazumu o partnerstvu AKP-EU.

(2) Mehanizem, kot je trenutno opredeljen v Prilogi II k Sporazumu o partnerstvu AKP-EU, je treba prilagoditi tako, da bo odražal potrebe pogodbenic in zagotavljal prožno in hitro zagotavljanje pomoči.

(3) V členu 100 Sporazuma o partnerstvu AKP-EU je določeno, da Svet ministrov AKP-EU lahko na podlagi priporočila Odbora držav AKP in EU za sodelovanje pri financiranju razvoja revidira, pregleda in/ali spremeni priloge Ia, II, III, IV in VI k Sporazumu o partnerstvu AKP-EU.

(4) V členu 15(4) Sporazuma o partnerstvu AKP-EU je določeno, da lahko Svet ministrov AKP-EU prenese pooblastila na Odbor veleposlanikov AKP-EU.

(5) V členu 16(2) Sporazuma o partnerstvu AKP-EU je določeno, da Odbor veleposlanikov AKP-EU izvaja mandat, ki mu ga podeli Svet.

(6) Svet ministrov AKP-EU je na srečanju 5. maja 2017 pooblastil Odbor veleposlanikov AKP-EU za sprejem sklepa o izvajanju člena 68 Sporazuma o partnerstvu AKP-EU v zvezi z zunanjimi pretresi in o spremembi poglavja 3 Priloge II.

(7) Treba bi bilo sprejeti sklep o izvajanju člena 68 Sporazuma o partnerstvu AKP-EU –

SPREJEL NASLEDNJI SKLEP:

Člen 1

Finančno podporo državam AKP v primeru makroekonomske nestabilnosti, ki jo povzročijo zunanji pretresi, predvideno v členu 68 Sporazuma o partnerstvu AKP-EU, urejajo določbe tega sklepa.

Člen 2

1. Dodatna finančna podpora se lahko sprosti iz rezerve za nepredvidene potrebe 11. Evropskega razvojnega sklada, da se ublažijo kratkoročni neugodni učinki, ki jih povzročijo zunanji pretresi, vključno z učinki na prihodke od izvoza, in zaščitijo socialno-ekonomske reforme in politike, ki jih je ogrozilo zmanjšanje prihodkov.

2. Države AKP, ki so jih prizadeli zunanji pretresi, naslovijo zahtevo za finančno podporo v ta namen na Evropsko komisijo, ki jo bo proučila na podlagi pristopa za vsak primer posebej in glede na potrebe, v okviru večletnega finančnega okvira sodelovanja na podlagi Sporazuma o partnerstvu AKP-EU.

3. Pomoč se odobri in izvaja po postopkih, ki omogočajo hitre, prožne in učinkovite operacije. Evropska komisija bo redno poročala Odboru držav AKP in EU za sodelovanje pri financiranju razvoja.

Člen 3

Pogodbenice Sporazuma, Evropsko komisijo in sekretariat AKP se obvešča o načinih praktičnega izvajanja člena 68.

Člen 4

Poglavje 3 Priloge II k Sporazumu o partnerstvu AKP-EU se uporablja v skladu s tem sklepom.

Člen 5

Ta sklep začne veljati na dan sprejetja.

V …, Za Odbor veleposlanikov AKP-EU Predsednik

(1) UL L 317, 15.12.2000, str. 3.